107 originals competien enguany en els Premis Literaris «Ciutat de Sagunt»
06 d’octubre 2017

![](/media/hsndcteb/91-guanyadors-de-2016.jpg)  
_Guanyadors de 2016._  
  

Els premis literaris «Ciutat de Sagunt», organitzats pel Gabinet de Promoció del Valencià, arriben enguany a la XX edició. 

De les 107 obres rebudes de tota l’àrea lingüística –42 més que l’any passat–, opten al XIV Certamen de Teatre «Pepe Alba» un total de 28 obres, el doble que en l’edició anterior; per al XIX Certamen de Narrativa s’han presentat 28 originals, i 49 obres competiran en el XX Certamen «Jaume Bru i Vidal» de poesia, el més veterà i el que inicià la convocatòria amb la creació del Gabinet l’any 1997.

El regidor de Promoció del Valencià, José Manuel Tarazona, ha declarat que **“és una satisfacció veure com any rere any els premis literaris «Ciutat de Sagunt» es consoliden com uns dels més prestigiosos del nostre país en les tres modalitats. Ha sigut significatiu l'augment de la participació, 107 obres en valencià avaluades per un jurat de reconegut prestigi”**. Tarazona ha volgut donar les gràcies **“tant als escriptors com al jurat per la seua implicació i la seua labor”** i convidar a l'acte de lliurament dels premis, el pròxim 10 de novembre.

El jurat de poesia ha estat format pels poetes Manel Rodríguez-Castelló, Antoni Ferrer i Manuel Bellver; el de narrativa pels escriptors Manel Joan Arinyó, Raquel Ricart i Nel·lo Navarro, i el de teatre pels professionals de l’escena Lola López, Antoni Ruiz i Ismael Bereje. Les diverses reunions dels jurats tingueren lloc el passat 29 de setembre a les dependències de l’Ajuntament de Sagunt, de les quals van eixir els tres guanyadors d’enguany, que ja estan avisats.

El premi de narrativa serà recompensat amb 6.000 euros i la publicació de la novel·la, i els de poesia i teatre rebran 3.000 euros cadascun i es publicaran les obres seleccionades en Onada Edicions. Els noms de les persones guanyadores d’esta edició es coneixeran la vesprada del 10 de novembre, en el transcurs d’un acte cultural i de lliurament dels guardons que tindrà lloc al Centre Cultural Mario Monreal, a les 19.30 h.

*   [](http://www.facebook.com/sharer.php?u=https://aytosagunto.es/va/actualitat/107-originals-competien-enguany-en-els-premis-literaris-ciutat-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/107-originals-competien-enguany-en-els-premis-literaris-ciutat-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/107-originals-competien-enguany-en-els-premis-literaris-ciutat-de-sagunt/ "Linked In")
*   [](mailto:?body=https://aytosagunto.es/va/actualitat/107-originals-competien-enguany-en-els-premis-literaris-ciutat-de-sagunt/)